Kremlinul a declarat luni că apelul Papei Francisc la discuții pentru a pune capăt războiului din Ucraina este "destul de ușor de înțeles", dar șeful NATO a spus că nu este momentul să se vorbească despre "capitulare", notează Reuters.
Papa Francisc a declarat într-un interviu înregistrat luna trecută că Ucraina ar trebui să aibă "curajul steagului alb" pentru a negocia încheierea unui conflict care a făcut zeci de mii de morți.
În timp ce Occidentul se gândește cum să susțină Ucraina și la perspectiva unei schimbări bruște în politica americană dacă Donald Trump va câștiga alegerile prezidențiale din noiembrie, Putin s-a oferit, în esență, să înghețe câmpul de luptă de-a lungul actualelor linii de front, o premisă pe care Ucraina o respinge.
"Este de înțeles că el (n.r. Papa) s-a pronunțat în favoarea negocierilor", a declarat purtătorul de cuvânt al Kremlinului, Dmitri Peskov. El a precizat că președintele Vladimir Putin a declarat în repetate rânduri că Rusia este deschisă la discuții de pace.
"Din nefericire, atât declarațiile Papei, cât și declarațiile repetate ale altor părți, inclusiv ale noastre, au primit recent refuzuri absolut dure," a continut Peskov.
Rusia spune că și-a trimis trupele peste graniță în februarie 2022 într-o "operațiune militară specială" pentru a-și asigura propria securitate. Kievul și Occidentul o numesc un război de cucerire brutal de tip colonial.
Ofertele de negociere ale Moscovei au fost invariabil bazate pe renunțarea de către Kiev la teritoriul pe care Moscova l-a confiscat și l-a declarat ca făcând parte din Rusia, care reprezintă mai mult de o șesime din Ucraina.
Peskov a declarat că speranțele occidentale de a provoca o "înfrângere strategică" Rusiei sunt "cea mai profundă concepție greșită", adăugând: "Cursul evenimentelor, în primul rând pe câmpul de luptă, este cea mai clară dovadă a acestui lucru".
Dar secretarul general al NATO, Jens Stoltenberg, a declarat că negocierile care ar păstra Ucraina ca națiune suverană și independentă vor veni doar atunci când Putin va realiza că nu va câștiga pe câmpul de luptă.